32006D0574
L 228/24
JURNALUL OFÍCIAL AL UNIUNII EUROPENE
DECIZIA COMISIEI
din 18 august 2006
de modificare a Deciziei 2005/734/CE în ceea ce privește anumite măsuri suplimentare de limitare a riscurilor de răspândire a influenței aviare
[notificată cu numărul C(2006) 3702]
(Text cu relevanță pentru SEE)
(2006/574/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în comerțul intracomunitar cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a influenței aviare cauzate de subtipul H5N1 al virusului influenței A și de stabilire a unui sistem de depistare timpurie în zonele cu grad ridicat de risc (2) a fost adoptată în vederea reducerii riscului de introducere a influenței aviare produse de tulpini înalt patogene, cauzate de subtipul H5N1 al virusului influenței A, prin intermediul păsărilor sălbatice în exploatațiile avicole și în alte unități în care se află păsări în captivitate.
(2)
În conformitate cu decizia menționată, statele membre identifică exploatațiile de creștere a păsărilor de curte și a altor păsări ținute în captivitate care trebuie considerate, pe baza datelor epidemiologice și ornitologice, ca fiind în mod special amenințate de răspândirea subtipului H5N1 al virusului influenței A, prin intermediul păsărilor sălbatice.
(3)
Ținând seama de actualele evoluții epidemiologice și ornitologice în ceea ce privește această boală, trebuie adoptate dispoziții pentru reexaminarea acestor riscuri în mod regulat și continuu în vederea adaptării zonelor considerate amenințate în mod special de răspândirea bolii și a măsurilor luate în aceste zone.
(4)
Se interzice utilizarea păsărilor momeală în această zonă, cu excepția cazului în care sunt utilizate în cadrul programelor adoptate de statele membre pentru studii cu privire la influența aviară la păsările de curte și la păsările sălbatice, prevăzute de Decizia 2005/732/CE a Comisiei din 17 octombrie 2005 privind aprobarea programelor referitoare la punerea în aplicare de către statele membre a studiilor cu privire la influența aviară la păsările de curte și la păsările sălbatice în 2005 și de stabilire a normelor de informare și de eligibilitate pentru participarea financiară a Comunității la costurile de punere în aplicare a acestor programe (3).
(5)
Ținând seama de experiența dobândită recent și pe baza rezultatului favorabil al unei evaluări a riscurilor pentru fiecare caz, trebuie să se permită autorității competente să acorde noi derogări de la interdicția de a utiliza păsări momeală, cu condiția adoptării unor măsuri de biosecuritate corespunzătoare.
(6)
Prin urmare, Decizia 2005/734/CE trebuie modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/734/CE se modifică după cum urmează:
1.
Articolul 2a se înlocuiește cu următorul text:
„Articolul 2a
Măsuri suplimentare de limitare a riscurilor
(1) Statele membre se asigură că sunt interzise următoarele activități în acele zone ale teritoriului pe care le consideră în mod special amenințate de introducerea influenței aviare, în conformitate cu articolul 1 alineatul (1):
(a)
creșterea păsărilor de curte în aer liber se interzice cât mai repede;
(b)
utilizarea rezervoarelor de apă pentru păsări de curte situate în aer liber;
(c)
adăparea păsărilor de curte cu apă din rezervoare de apă de suprafață accesibile păsărilor sălbatice;
(d)
utilizarea păsărilor din ordinele Anseriformes și Charadriiformes ca păsări momeală («păsări momeală») în perioada de vânătoare de păsări.
(2) Statele membre se asigură că se interzice regruparea păsărilor de curte și a altor păsări cu ocazia piețelor, spectacolelor, expozițiilor și a altor manifestări culturale, inclusiv cursele de păsări.”
2.
Se inserează următoarele articole 2b și 2c:
„Articolul 2b
Derogări
(1) Prin derogare de la articolul 2a alineatul (1), autoritatea competentă poate autoriza următoarele activități:
(a)
creșterea păsărilor de curte în aer liber, cu condiția ca ele să fie hrănite și adăpate în spații închise sau într-un adăpost suficient de eficace pentru a împiedica păsările sălbatice să se așeze pe el și să se evite contactul acestora cu hrana și apa destinate păsărilor de curte;
(b)
utilizarea rezervoarelor de apă situate în exterior, în cazul în care este necesar pentru bunăstarea unor păsări de curte și sunt suficient de protejate împotriva păsărilor sălbatice de apă;
(c)
adăparea păsărilor de curte cu apă care provine din ape de suprafață accesibile păsărilor de apă sălbatice, după un tratament care garantează inactivarea eventualelor virusuri de influență aviară;
(d)
în perioada vânătorii de păsări, utilizarea de păsări momeală:
(i)
de către deținătorii de păsări momeală înregistrați la autoritatea competentă, sub controlul strict al acesteia, pentru a atrage păsările sălbatice în vederea prelevării de probe, în conformitate cu programele statelor membre pentru studii referitoare la influența aviară la păsările de curte și la păsările sălbatice, prevăzute de Decizia 2005/732/CE sau
(ii)
în condiții de biosecuritate corespunzătoare, care includ:
-
identificarea diferitelor păsări momeală cu un sistem sonor;
-
punerea în aplicare a unui sistem de supraveghere specifică pentru păsările momeală;
-
înregistrarea și notificarea stării de sănătate a păsărilor momeală și realizarea testelor de laborator în vederea depistării prezenței influenței aviare, atunci când sunt cazuri de păsări moarte și la sfârșitul sezonului de vânătoare de păsări;
-
separarea strictă între, pe de o parte, păsările momeală și, pe de altă parte, păsările domestice și alte păsări captive;
-
curățarea și dezinfectarea mijloacelor de transport și a echipamentului utilizate pentru transportul păsărilor momeală și pentru transferul acestora în zonele în care sunt plasate;
-
restricția și controlul circulației păsărilor momeală, în special pentru a evita contactele cu diferitele întinderi de apă;
-
elaborarea și aplicarea «orientărilor privind bunele practici în domeniul biosecurității», care descriu în mod detaliat măsurile prevăzute la liniuțele 1-6;
-
punerea în aplicare a unui sistem de notificare a datelor obținute în cadrul măsurilor prevăzute la prima, a doua și a treia liniuță.
(2) Prin derogare de la articolul 2a alineatul (2), autoritatea competentă poate autoriza regruparea păsărilor de curte și a altor păsări captive.
Articolul 2c
Condiții de acordare și monitorizare a autorizațiilor
(1) Statele membre se asigură că autorizațiile prevăzute la articolul 2b nu se acordă decât cu condiția ca o evaluare a riscurilor să aibă un rezultat favorabil și ca măsuri de biosecuritate să fie aplicate pentru a evita eventuala răspândire a influenței aviare.
(2) Înainte de a autoriza utilizarea păsărilor momeală în conformitate cu articolul 2b alineatul (1) litera (d) punctul (ii), statul membru în cauză prezintă Comisiei o evaluare a riscurilor însoțită de informații despre măsurile de biosecuritate care vor fi puse în aplicare în vederea asigurării unei aplicări corecte a respectivului articol.
(3) Statele membre care acordă derogări în conformitate cu articolul 2b alineatul (1) litera (d) punctul (ii) prezintă un raport lunar Comisiei cu privire la măsurile de biosecuritate adoptate.”
Articolul 2
Statele membre adoptă de îndată măsurile necesare pentru a se conforma prezentei decizii și fac publice aceste măsuri. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 18 august 2006.